Cinto Amat Bigordà

 Llicenciat en teologia, filosofia i dret, va treballar de mestre uns anys a l’escola pública a Mataró (Germanes Bertomeu) i a Barcelona (Cardenal Cisneros), com a professor de català i de ciències socials durant els primers temps de la transició, quan l’ensenyament del català era encara una epopeia. Després passà a l’exercici de l’advocacia en les especialitats de dret civil i penal, de forma ininterrompuda fins a la jubilació.

Ens ha fet arribar, per La Nova Vileta, aquest dos poemes

**Blat**

Camps a l’espera de ser segats,

l’espiga tendra que enyora el pa.

Roda del temps que gira lleugera

brandint la falç i apilant garberes.

Garbell de vida que passa i queda,

terra que ens crida al goig perenne

d’hores llescades sobre la taula,

fils d’esperances batent paraules.

Llavor i collita, gra que s’escola

com l’aigua viva en mà tremolosa.

Bales de palla i cercles d’arades

cusen l’esforç del rostoll que esguarda

el somni perdut de les garberes

i la forca alçant-se sobre l’era.

Cinto Amat

**Natura morta**

Al bagul del passadís

decorat amb flors vermelles

hi ha un vas rosat amb petxines,

tres llimones que groguegen,

un càntir de nansa blanca

i unes branques d’agredolç

dins un gerro de cristall.

Signes de vida aturada,

records de la primavera,

del mar i la set d’estiu,

dels tons suaus de tardor

i la buidor de l’hivern,

un tapís de molts colors

brodat amb les mans del temps.

Què soc jo en aquest treball?

Un fràgil fil del teixit

passant per l’ull de l’agulla

que ordeix la trama comuna,

dúctil als dits que m’hi enfilen

mentre em moc pel passadís

i m’absorbeix la natura.

Cinto Amat

Qui vulgui entrar en el seu bloc de poemes, comentaris i reflexions ho pot fer en aquesta pàgina: <https://cintoamat.blogspot.com/>